自湯還都經龍門北溪贈張左丞崔禮部崔光祿
作者：韋嗣立
朝代：唐

paragraphs: 栖閑有愚谷，好事枉朝軒。
樹接前驅擁，巖傳後騎喧。
褰簾出野院，植杖候柴門。
既拂林下席，仍攜池上樽。
深期契幽賞，實謂展歡言。
末眷誠未易，佳遊時更敦。
俄看嘯儔侶，各已共飛鶱。
延睇盡朝日，長懷通夜魂。
空聞岸竹動，徒見浦花繁。
多愧春鶯曲，相求意獨存。